สรุปภาวะตลาดต่างประเทศ ประจำวันที่ 5 เม.ย. 2564
สรุปภาวะตลาดต่างประเทศ ประจำวันที่ 5 เม.ย. 2564
6 เม.ย. 2564

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (5 เม.ย.) เนื่องจากนักลงทุนขานรับการเปิดเผยตัวเลขการจ้างงานและภาคบริการที่แข็งแกร่งของสหรัฐ ซึ่งเพิ่มความเชื่อมั่นเกี่ยวกับการฟื้นตัวของเศรษฐกิจ นอกจากนี้ นักลงทุนยังคลายความวิตกเกี่ยวกับอัตราเงินเฟ้อ หลังจากอัตราผลตอบแทนพันธบัตรรัฐบาลสหรัฐปรับตัวลงต่ำกว่าระดับสูงสุดในรอบ 14 เดือนที่เข้าทดสอบในสัปดาห์ที่ผ่านมา
ดัชนีเฉลี่ยอุตสาหกรรมดาวโจนส์ปิดที่ 33,527.19 จุด เพิ่มขึ้น 373.98 จุด หรือ +1.13%, ดัชนี S&amp;P500 ปิดที่ 4,077.91 จุด เพิ่มขึ้น 58.04 จุด หรือ +1.44% และดัชนี Nasdaq ปิดที่ 13,705.59 จุด เพิ่มขึ้น 225.49 จุด หรือ +1.67%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงเมื่อคืนนี้ (5 เม.ย.) เนื่องจากนักลงทุนวิตกเกี่ยวกับการตัดสินใจของกลุ่มโอเปกพลัสที่จะเพิ่มการผลิตน้ำมันท่ามกลางแนวโน้มอุปสงค์ที่ยังคงซบเซา
สัญญาน้ำมันดิบ WTI ส่งมอบเดือนพ.ค. ลดลง 2.8 ดอลลาร์ หรือ 4.6% ปิดที่ 58.65 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนมิ.ย. ลดลง 2.71 ดอลลาร์ หรือ 4.2% ปิดที่ 62.15 ดอลลาร์/บาร์เรล
 
สัญญาทองคำตลาดนิวยอร์กปิดบวกเล็กน้อยเมื่อคืนนี้ (5 เม.ย.) และปรับตัวขึ้นเป็นวันที่ 3 ติดต่อกัน โดยได้แรงหนุนจากการที่เงินดอลลาร์สหรัฐอ่อนค่าลง
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 40 เซนต์ หรือ 0.02% ปิดที่ 1,728.8 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 16.8 เซนต์ หรือ 0.67% ปิดที่ 24.78 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 1.2 ดอลลาร์ หรือ 0.1% ปิดที่ 1,209.8 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 1.10 ดอลลาร์ หรือ 0.04% ปิดที่ 2,654.70 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (5 เม.ย.) เนื่องจากนักลงทุนต้องการซื้อสินทรัพย์เสี่ยงมากขึ้น และได้ขายดอลลาร์ซึ่งถือเป็นสินทรัพย์ปลอดภัยออกมา
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.44% สู่ระดับ 92.5952 เมื่อคืนนี้
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 110.17 เยน จากระดับ 110.68 เยน, อ่อนค่าเมื่อเทียบกับฟรังก์สวิส ที่ระดับ 0.9362 ฟรังก์ จากระดับ 0.9421 ฟรังก์ และดอลลาร์สหรัฐยังอ่อนค่าเมื่อเทียบกับดอลลาร์แคนาดา ที่ระดับ 1.2523 ดอลลาร์แคนาดา จากระดับ 1.2568 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1810 ดอลลาร์ จากระดับ 1.1762 ดอลลาร์, เงินปอนด์แข็งค่าขึ้นแตะที่ระดับ 1.3902 ดอลลาร์ จากระดับ 1.3819 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.7652 ดอลลาร์สหรัฐ จากระดับ 0.7599 ดอลลาร์สหรัฐ